送高錄參美任
作者：姚勉
朝代：宋

paragraphs: 高安之民椎且質，空蒙惡聲頭上筆。
獨惟猾吏可怕人，架鷹騰霄柙虎出。
貪官乞錢吏手中，庸官仰筆描吏容。
獄情黯菼直爲曲，雖欲辨雪何由從。
先生來糾高安獄，直道仁心作民福。
吏知積德不忍欺，囚感吐誠爭首服。
掉頭不肯狥上官，幾回拂意思掛冠。
伸冤振抑必得請，媿殺同列雙顴丹。
先生種滿甘棠了，天子知賢恨官小。
若人底處可安排，不在玉堂應鳳沼。
鱣鯨自不溝瀆留，郡官無賢民却愁。
愁公歸去莫報德，但祝高門于定國。